Αντώνης Μανίκας

Ο **Αντώνης Μανίκας** (Αθήνα, 9 Φεβρουαρίου 1959) είναι Έλληνας παλαίμαχος διεθνής επαγγελματίας τερματοφύλακας. Από τον Ιανουάριο του 2025 είναι Διευθυντής Scouting στον Ηρακλή.

## Βιογραφία
### Στον Πανιώνιο
Ο Αντώνης Μανίκας ανδρώθηκε ποδοσφαιρικά στον Πανιώνιο, στον οποίο αγωνίστηκε από την εφηβική του ηλικία μέχρι το 1990.

Εντάχθηκε στην εφηβική ομάδα του συλλόγου το 1974. Το 1977 προωθήθηκε στην πρώτη ομάδα και υπέγραψε ημί–επαγγελματικό συμβόλαιο σε ηλικία 19 ετών. Με την ομάδα της Νέας Σμύρνης γνώρισε πολλές χαρές με αποκορύφωμα την κατάκτηση του Κυπέλλου Ελλάδας 1978–1979, τη συμμετοχή στον τελικό του Κυπέλλου Ελλάδας 1988–1989 και τη συμμετοχή σε αγώνες των Κυπέλλων Κυπελλούχων και ΟΥΕΦΑ.

Τη σεζόν 1978–1979 είχε μεγάλη συμμετοχή στην κατάκτηση του πρώτου Κυπέλλου Ελλάδας στην ιστορία του Πανιωνίου, αφού αγωνίστηκε σε όλους τους αγώνες των πρώτων γύρων του Κυπέλλου Ελλάδας 1978–1979, στους 2 προημιτελικούς αγώνες κατά του Άρη Θεσσαλονίκης και στον πρώτο ημιτελικό κατά του Ολυμπιακού Πειραιώς, λόγω τραυματισμού του βασικού τερματοφύλακα Ζαφείρη Κάκκαρη. Στη συνέχεια στρατεύτηκε και δεν μπόρεσε να είναι παρών στον επαναληπτικό ημιτελικό και στον τελικό.

Καθιερώθηκε ως βασικός στην ομάδα από τη σεζόν 1982–1983. Τη χρονιά αυτή γνώρισε την αποθέωση αποκρούοντας πέναλτι στο νικηφόρο αγώνα εκτός έδρας κατά του Παναθηναϊκού (σκορ 3–1). Η ομάδα δεν πήγε πολύ καλά και κατέληξε να παίξει την παραμονή της σε αγώνα μπαράζ με τον Μακεδονικό. Ο Μανίκας ήταν βασικός πρωταγωνιστής στη νίκη–παραμονή με 3–2 της ομάδας του. Το ίδιο συνέβη και την επόμενη σεζόν, στον αγώνα μπαράζ με τον Π.Α.Σ. Γιάννινα (σκορ: 2–0).

Πολύ σημαντική ήταν η συμβολή του στην καταπληκτική πορεία στο Κύπελλο Ελλάδας 1986–1987, όταν ο Πανιώνιος απέκλεισε διαδοχικά την Α.Ε.Κ., τον Π.Α.Ο.Κ. και τον Ολυμπιακό Πειραιώς για να αποκλειστεί στα προημιτελικά από τον Παναθηναϊκό. Ήταν παρών στη συμμετοχή της ομάδας του στον τελικό του Κυπέλλου Ελλάδας 1988–1989 αλλά στον πάγκο, μιας και τη θέση του βασικού είχε πάρει τότε ο Θεολόγης Παπαδόπουλος.

Είχε μεγάλη ικανότητα στην απόκρουση των πέναλτι, που είχε αποκτήσει από τη μαθητεία του κοντά στον παλιό μεγάλο διεθνή τερματοφύλακα Νίκο Πεντζαρόπουλο. Κατά την τριετία 1985–1988 είχε αποκρούσει 15 πέναλτι, ενώ είχε δεχτεί μόλις 3 γκολ από τις εκτελέσεις της εσχάτης των ποινών.

### Σε άλλες ομάδες
Στη συνέχεια της καριέρας του έπαιξε ακόμα στον Λεβαδειακό, στον Π.Α.Σ. Γιάννινα, στον Εθνικό Πειραιώς και στον Γ.Σ. Καλλιθέα. Σταμάτησε λίγο μετά την έναρξη της περιόδου 1998–1999.

### Στις Εθνικές ομάδες
Ο Αντώνης Μανίκας αγωνίστηκε σε όλες τις εθνικές ομάδες: ερασιτεχνών, νέων, ελπίδων, ολυμπιακή ομάδα και 2 φορές στην εθνική ανδρών.

Την περίοδο 1977–1978 ήταν αναπληρωματικός τερματοφύλακας στην αποστολή της εθνικής ερασιτεχνών για την τελική φάση του Κυπέλλου ΟΥΕΦΑ.

Οι 2 συμμετοχές του ήταν στους φιλικούς αγώνες της εθνικής ανδρών με τη Ρουμανία (11 Μαρτίου 1987, σκορ: 1–1) και με τη Σοβιετική Ένωση (23 Μαρτίου 1988, σκορ: 0–4). Και στους 2 αγώνες μπήκε ως αλλαγή στο β΄ ημίχρονο.

Την ίδια περίοδο υπήρξε βασικός τερματοφύλακας της ολυμπιακής ομάδας στο προ–ολυμπιακό τουρνουά για την πρόκριση στην Ολυμπιάδα της Σεούλ. Έπαιξε συνολικά σε 5 αγώνες.

### Προπονητής
Στη συνέχεια εργάστηκε ως προπονητής σε πολλές ομάδες κυρίως των χαμηλών εθνικών κατηγοριών, μέχρι του επιπέδου της Β΄ Εθνικής. Έως το τέλος της σεζόν 2009–2010 σε 182 αγώνες της Β΄ Εθνικής είχε: 63 νίκες, 56 ισοπαλίες, 63 ήττες.

## Παραπομπές


## Εξωτερικοί σύνδεσμοι
* 
* Το προφίλ του Αντώνη Μανίκα στο transfermarkt.com
* Το προφίλ του Αντώνη Μανίκα στο national-football-teams.com

Κατηγορία:Έλληνες ποδοσφαιριστές
Κατηγορία:Τερματοφύλακες ποδοσφαιριστές
Κατηγορία:Έλληνες προπονητές ποδοσφαίρου
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Γ΄ Εθνικής Ελλάδας
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Πανιωνίου
Κατηγορία:Ποδοσφαιριστές Λεβαδειακού
Κατηγορία:Ποδοσφαιριστές Εθνικού Πειραιώς
Κατηγορία:Ποδοσφαιριστές Γ.Σ. Καλλιθέας
Κατηγορία:Ποδοσφαιριστές Π.Α.Σ. Γιάννινα
Κατηγορία:Προπονητές ποδοσφαίρου Α.Σ. Ρόδου
Κατηγορία:Προπονητές ποδοσφαίρου Ατρόμητου Αθηνών
Κατηγορία:Προπονητές ποδοσφαίρου Εθνικού Αστέρα
Κατηγορία:Προπονητές ποδοσφαίρου Εθνικού Πειραιώς
Κατηγορία:Προπονητές ποδοσφαίρου Γ.Σ. Καλλιθέας
Κατηγορία:Προπονητές ποδοσφαίρου Βύζαντα Μεγάρων
Κατηγορία:Προπονητές ποδοσφαίρου Π.Α.Ο. Αγίου Δημητρίου
Κατηγορία:Προπονητές ποδοσφαίρου Πανιωνίου
Κατηγορία:Προπονητές ποδοσφαίρου Θρασύβουλου Φυλής